Linus Sandin

Linus Sandin (s. 19. toukokuuta 1996 Uppsala, Ruotsi) on ruotsalainen jääkiekkoilija, joka pelaa SHL-joukkue HV71:ssä lainalla NHL-seura Philadelphia Flyersista. Hän on pelipaikaltaan oikea laitahyökkääjä, mutta Sandin osaa pelata myös keskellä. Hän laukoo oikealta. 
Ura.
Seuraura.
Sandin on Gimo IF:n kasvatti. Hän siirtyi juniorina sittemmin Almtuna IS:ään. Sandin oli kaudella 2011–2012 U16 SM:ssä kuudella syöttöpisteellään joukkueensa paras syöttäjä Anton Nyströmin kanssa ja hän voitti Almtunan sisäisen tehotilaston lukemalla +6. Kaudeksi 2012–2013 Sandin siirtyi MODO Hockeyn J18-junioreihin. Hän voitti kauden päätteeksi J18 Allsvenskanin hopeaa. Kaudella 2013–2014 Sandin toimi joukkueen kapteenina. Hän voitti koko J18 Elitin tehotilaston lukemalla +40. J18 Allsvenskanissa Sandin oli MODO:n paras syöttäjä 12 syöttöpisteellään. Hän voitti kauden päätteeksi sarjan mestaruuden. Kaudella 2014–2015 Sandin nousi MODO:n J20-junioreiden varakapteeniksi. Hän oli 24 osumallaan joukkueen paras maalintekijä Oskar Söderbergin kanssa. He jakoivat koko J20 SuperElitin maalipörssin neljännen sijan. Pistepörssissä Sandin sijoittui kuudenneksi.
Huhtikuussa 2015 MODO Hockey lainasi Sandinin kaudeksi 2015–2016 Ruotsin toiseksi korkeimmalle sarjatasolle HockeyAllsvenskan-joukkue Mora IK:hon. Hänen tulokaskautensa toi siellä 49 runkosarjaottelussa tehot 7+12=19 ja viidessä SHL:n nousukarsintasarjan ottelussa yhden maalin. Kaudeksi 2016–2017 Sandin siirtyi jatkamaan Allsvenskan-pelejään kaksivuotisella sopimuksella hänen juniorivuosiltaan tuttuun Almtuna IS:ään. Sandin jakoi tehoilla 13+18=31 joukkueen sisäisen pistepörssin toisen sijan Sebastian Hartmannin kanssa edellään vain Emil Larsson. SHL:n nousukarsintasarjassa hän oli Almtunan paras syöttäjä kolmella syöttöpisteellään.
Sandin ei pelannut Almtunassa enää toista sopimuskauttaan, vaan hän siirtyi kaudeksi 2017–2018 kaksivuotisella SHL-sopimuksella Rögle BK:hon. Sandin teki SHL-debyyttinsä runkosarjan avauskierroksella 16. syyskuuta 2017 vieraissa Malmö Redhawksia vastaan. Hän keräsi ottelusta teholukeman –2. SHL-uransa avausmaalin Sandin teki 6. tammikuuta 2018 ylivoimalla Växjö Lakers HC:tä vastaan. Kaikkiaan hän teki tulokaskautensa aikana 42 runkosarjaottelussa tehot 3+4=7. Kaudella 2018–2019 Sandin oli 16 osumallaan Röglen paras maalintekijä. Hän teki runkosarjassa kaikkiaan 23 tehopistettä. Sandin teki SHL-uransa ensimmäisen kypärätempun 23. helmikuuta 2019 Mora IK:ta vastaan.
Kesällä 2019 Sandin osallistui Boston Bruinsin kehitysleirille. Kaudeksi 2019–2020 hän siirtyi jatkamaan SHL-uraansa kaksivuotisella sopimuksella HV71:n riveihin. Sandin oli tehoilla 19+17=36 joukkueen paras maalintekijä ja toiseksi paras pistemies Johannes Kinnvallin jälkeen. Hän jakoi koko SHL:n maalipörssin kolmannen sijan kolmen muun pelaajan kanssa.
Huhtikuussa 2020 Sandin teki vuoden mittaisen NHL-tulokassopimuksen Philadelphia Flyersin kanssa. Elokuussa seura lainasi hänet kaudeksi 2020–2021 HV71:n SHL-joukkueeseen.
Maajoukkueura.
Sandin on pelannut Ruotsin A-maajoukkueessa kahdeksan ottelua tehden kolme maalia. Hän teki A-maajoukkuedebyyttinsä 4. huhtikuuta 2019 Topoľčanyssa Slovakiaa vastaan. Sandin merkittiin Ruotsin kolmosketjun vasempaan laitaan Dennis Rasmussenin ja Lucas Elvenesin viereen. Ensimmäisen A-maajoukkuemaalinsa hän teki kolmannessa ottelussaan Euro Hockey Challengessa 11. huhtikuuta 2019 Östersundissa Norjaa vastaan. Sandinin osuma jäi Ruotsin 2–0-voittoon päättyneen ottelun voittomaaliksi.
Muuta.
Sandinin pikkuveli Rasmus pelaa puolustajana NHL-seura Toronto Maple Leafsin organisaatiossa.